Eskom: Dís hoekom daar vir 3de dag g’n beurtkrag is | Netwerk24
Deur William Horne 22 Oktober 2019 12:54
Eskom het bevestig dat daar Dinsdag vir die derde dag in ’n ry geen beurtkrag verwag word nie danksy die gebruik van sy noodstelsels om sy opwekkingsvermoë aan te vul.
Steenkool word tans met die hand ingevoer by Medupi se ketels. Foto: Unsplash
Die kragreus het skuins voor middagete die vooruitsig vir Dinsdag gedeel. Volgens hom word daar vordering gemaak om kragsentrales wat onverwags gebreek het, reg te maak en weer aan die netwerk te verbind.
Intussen werk Eskom se dieselopwekkers en pompopgaarskemas hard om voortslepende tekorte in opwekkingskapasiteit aan te vul totdat die Medupi-mega-steenkoolkragsentrale weer behoorlik op dreef is.
Eskom verwag steeds dat die steenkool-vervoerband wat verlede week by Medupi gebreek het, teen Woensdag herstel sal wees. Dit sal Medupi in staat stel om weer ten volle krag op te wek.
Steenkool moet tans met die hand in die ketel ingevoer word, en dit halveer Medupi se opwekkingsvermoë.
Ander sentrales sukkel steeds, sê Eskom, maar dié kleiner opwekkers kry ook aandag.
Hy waarsku wel weens die twyfelagtige aard van die kragnetwerk se huidige toestand, kan beurtkrag wel op “kort kennisgewing” noodsaaklik word om ’n totale ineenstorting te vermy.
“Enige onverwagte verandering, hetsy ’n onbeplande onderbreking of fout, kan regstreeks lei tot beurtkrag wat op kort kennisgewing toegepas word,” sê Eskom.